“ดาวโจนส์ฟิวเจอร์” ดิ่ง 600 จุด หลังซีอีโอ “โมเดอร์นา” ชี้วัคซีนต้าน “โอไมครอน” น้อยลง
“ดาวโจนส์ฟิวเจอร์” ดิ่ง 600 จุด หลังซีอีโอ “โมเดอร์นา” ชี้วัคซีนปัจจุบันประสิทธิภาพลดลง เมื่อเผชิญโควิด-19 สายพันธุ์โอไมครอน คาดการพัฒนาวัคซีนป้องกันและการจัดส่งวัคซีนนั้น อาจต้องใช้เวลาหลายเดือน
30 พ.ย. 2564

ผู้สื่อข่าวรายงานว่า ดัชนีดาวโจนส์ฟิวเจอร์ร่วงลงกว่า 600 จุดในช่วงบ่ายวันนี้ หลังจากนายสเตฟาน บันเซล ประธานเจ้าหน้าที่บริหารของบริษัทโมเดอร์นาเปิดเผยกับหนังสือพิมพ์ไฟแนนเชียล ไทม์ส โดยคาดว่าวัคซีนที่มีอยู่ในปัจจุบันจะมีประสิทธิภาพลดลงในการป้องกันไวรัสโควิด-19 สายพันธุ์โอไมครอน
โดย ณ เวลา 13.17 น.ตามเวลาไทย ดัชนีดาวโจนส์ฟิวเจอร์ดิ่งลง 618 จุด หรือ -1.76% แตะที่ 34,459 จุด
ส่วนเมื่อวานนี้ (29 พ.ย.) นายแบนเซลเปิดเผยกับสำนักข่าวซีเอ็นบีซีว่า การพัฒนาวัคซีนป้องกันไวรัสโควิดสายพันธุ์โอไมครอนและการจัดส่งวัคซีนดังกล่าวนั้น อาจต้องใช้เวลาหลายเดือน